સ્મિત – આ અમુલ્ય ભાવની ભેટ કુદરત તરફથી ફક્ત અને ફક્ત માણસ જાતને જ મળી છે. વૃક્ષ છાંયડો આપી શકે પણ સ્મિત ન આપી શકે. પ્રાણી ગરજી શકે, ઘુરકી શકે, ભાંભરી શકે, કોયલ ટહુકી શકે, કાગડો કાગી શકે પરંતુ સ્મિત ન રેલાવી શકે. સાચું પણ છે. પરંતુ આ બાબતે હું થોડુંક અલગ રીતે વિચારું છું. મારો અનુભવ કહું. વર્ષો પહેલા મેં બીલાડી પાળી હતી. જ્યારે જ્યારે હું એની પીઠ પર હાથ ફેરવતી એ પ્રતિસાદ આપતી. પ્રતિસાદની ક્રિયામાં એનું મોઢું ખુલતું, એ કશુંક કહેતી પરંતુ અવાજ ભાગ્યે જ નીકળતો! વ્હાલનો પડઘો એ રીતે એ પાડતી. મને એવું લાગતું કે જાણે એ એની સ્મિત કરવાની પોતીકી સ્ટાઈલ છે!